text: Se tout vous vouloie retraire
   L'anui de cuer et le contraire
   Qu'il avoit nuit et jour tous dis,
   Cis livres, qui est moult petis,
   Seroit plus que la Bible grans.
   Se de tout estoit recordans
   Les plaintes et les dolousers,
   Les souzpirs et les regreters,
   Qu'il faisoit les jours et les nuis,
   PageV01P260
   Ce seroit riote et anuis ;
   Car jà del ne vous parleroie,
   Se tous ses meschiez vous disoie.
   Ses cuers nule fois ne dormoit,
   Se à Clarmondine pensoit,
   Qu'il n'avoit loisir de dormir,
   Tant le destraignoient souzpir.
   folio33r 
   Moult estoit ses cors traveilliez
   De ce que si ert esveilliez
   Li cuers de lui, qui nuit et jour
   I pensoit adès sans sejour.
   Et de ses meschiez se couvroit
   Devant la gent, ce qu'il povoit.
  